
Uznesenie Mestský súd Bratislava II, vo veci prípustnosti prevzatia a držania v zdravotníckom zariadení umiestnenej: F. t.č. v zdravotníckom zariadení: Univerzitná nemocnica Bratislava, Pažítkova 4, pracovisko Nemocnica Staré Mesto, Mickiewiczova 13, Bratislava, Psychiatrická klinika LF UK a UNB, takto rozhodol: 1. Prevzatie umiestnenej F. t.č. v zdravotníckom zariadení: Univerzitná nemocnica Bratislava, Pažítkova 4, pracovisko Nemocnica Staré Mesto, Mickiewiczova 13, Bratislava, ku ktorému došlo dňa 17.2.2025 o 14,41 hod., bolo prípustné. odôvodnenie: 1. Na základe oznámenia zdravotníckeho zariadenia zo dňa 17.2.2025 o 15,48 hod. je súdu známe, že dňa 17.2.2025 o 14, 41 hod. prevzalo zdravotnícke zariadenie pacientku: F., bez jej súhlasu. 2. V zmysle § 254 ods. 2 Civilného mimosporového poriadku, súd uznesením pod č.k. 37Pu/1/2025 - 6 zo dňa 18.2.2025 začal konanie o vyslovenie prípustnosti prevzatia a držania v zdravotníckom zariadení. 3. Súd vykonal dokazovanie výsluchom ošetrujúceho lekára: MUDr. Mateja Mihálika, umiestnenej a oboznámením sa so zdravotnou dokumentáciou umiestnenej podľa § 261 CMP. 4. Oboznámením sa s názorom ošetrujúceho lekára: MUDr. Mateja Mihálika bolo zistené, že pacientka bola privezená RZP za asistencie polície, na podnet susedy, pacientka doma napádala matku, matka bola v noci u susedy. Trvá to asi dva roky, ale zhoršuje sa to. Pacientka bola veľmi nespolupracujúca. Matka uviedla, že v noci búcha na radiátor, má pocit, že ju niekto prenasleduje. Odmietla ísť k lekárovi. Doteraz psychiatricky neliečená. Vykrikuje, keď sa ju matka snaží upokojiť, vykrúca jej ruky. Pri príchode RZP ležala, ale keď sa zmienili o hospitalizácii, vykrikovala, bola agresívna, museli jej nasadiť putá. Počas transportu už následne nekomunikovala, nespolupracovala. Pacienta potvrdila, že búchala s dverami, 2 roky je nezamestnaná, býva u matky, chce sa starať o matku, cíti sa sama v Prahe. Odmieta, že by bola psychicky chorá, odmieta liečbu. Pacienta doposiaľ neudelila písomný súhlas. Nechce žiadnu pomoc. Mohlo by dôjsť k zhoršeniu zdravotného stavu, v prípade, že nebude hospitalizovaná. 5. Umiestnená k okolnostiam prijatia na psychiatrické oddelenie uviedla, že mali výmenu názorov s maminou, čo jej vyvolalo stav zlosti a niekoľkokrát buchla do dverí. Bol to nával silnejších emócii. Na to sa išla sťažovať susedke, ktorá usúdila, že nie je psychicky v poriadku a zavolala RZP. Táto vec už nie je prvýkrát zo strany susedky. Prvýkrát zavolala sanitku v roku 2023, pretože bola plačlivá. Uprostred jej práce prišli 2 zdravotníci, pracovník záchranky, mali pohovor, vyplnili papiere a na základe usúdenia pani doktorky ju nechali ďalej pracovať. To bolo prvé zavolanie sanitky na ňu. Teraz sa to opakovalo pred 2 dňami. Nesúhlasí s hospitalizáciou. Nie je psychiatrický pacient, má emočný výkyv. Bola v pyžame násilne dotiahnutá v putách nastúpiť do RZP. Pán policajt ju ma kopať. Pán policajt jej nasadil putá /
ukazovala obe svoje zápästia /, mala vykrútené rameno, snažila sa mu chytiť nohu a to bol podnet ku kopancu. On jej vykrútil rameno. Dotiahli ju do sanitky, pripútali na nositká. Aktuálne má veľmi plačlivý stav z hľadiska totálnej bezmocnosti, keď ste zavretá, nesúhlasíte s tvrdením ľudí. Nemá výhrady voči liečebným postupom. Uvidí zajtra alebo pozajtra, čo navrhnú. Zatiaľ nepodpísala súhlas. Rada by to skonzultovala s bývalými spolužiakmi. 6. Podľa § 6 ods. 4 zákona č. 576/2004 Z.z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov, informovaný súhlas je preukázateľný súhlas s poskytnutím zdravotnej starostlivosti, ktorému predchádzalo poučenie podľa tohto zákona. Informovaný súhlas je aj taký preukázateľný súhlas s poskytnutím zdravotnej starostlivosti, ktorému predchádzalo odmietnutie poučenia, ak v tomto zákone nie je ustanovené inak (§ 27 ods. 1, § 36 ods. 2, § 38 ods. 1, § 40 ods. 2).Podľa § 6 ods. 9, písm. d) citovaného zákona, informovaný súhlas sa nevyžaduje v prípade ústavnej starostlivosti, ak ide o osobu, ktorá v dôsledku duševnej choroby, alebo s príznakmi duševnej poruchy ohrozuje seba alebo svoje okolie, alebo ak hrozí vážne zhoršenie jej zdravotného stavu. 7. Podľa § 9 ods. 4 citovaného zákona, ak ide o ústavnú starostlivosť, na ktorú sa nevyžaduje informovaný súhlas podľa § 6 ods. 9 písm. d), poskytovateľ je povinný prevzatie osoby do ústavnej starostlivosti oznámiť do 24 hodín súdu, v ktorého obvode sa zdravotnícke zariadenie ústavnej starostlivosti nachádza. O zákonnosti dôvodov prevzatia do ústavnej starostlivosti rozhodne súd. Do rozhodnutia súdu možno vykonávať len také zdravotné výkony, ktoré sú nevyhnutné na záchranu života a zdravia osoby alebo na zabezpečenie jej okolia. 8. Podľa § 262 ods. 1 CMP, súd rozhodne o prípustnosti prevzatia do zdravotníckeho zariadenia uznesením bez nariadenia pojednávania. 9. Podľa § 262 ods. 2 CMP, súd vydá uznesenie do piatich dní od obmedzenia osobnej slobody umiestneného. 10. Poskytnutie zdravotnej starostlivosti pacientovi bez jeho súhlasu je zákonom o zdravotnej starostlivosti prísne upravené a pripúšťa len štyri prípady: 1. ak ide o neodkladnú starostlivosť, kedy nemožno včas získať pacientov súhlas, ale možno ho predpokladať; 2. v prípade ochranného liečenia uloženého súdom; 3. v prípade ústavnej starostlivosti, ak ide o osobu, ktorá šíri prenosnú chorobu, a ktorá závažným spôsobom ohrozuje svoje okolie; 4. pri ambulantnej alebo ústavnej starostlivosti, ak ide o osobu, ktorá v dôsledku duševnej choroby alebo s príznakmi duševnej poruchy: a/ohrozuje seba alebo svoje okolie, b/hrozí vážne zhoršenie jej zdravotného stavu. 11. Podľa § 23 ods. 3 CMP, ak sa konanie začalo bez návrhu, súd konanie zastaví, ak odpadli dôvody, pre ktoré bolo začaté. 12. Podľa § 264 Civilného mimosporového poriadku (ďalej CMP) zdravotnícke zariadenie je vždy oprávnené umiestneného prepustiť, a to aj keď súd rozhodol, že prevzatie do zdravotníckeho zariadenia bolo prípustné. 13. Vykonaným dokazovaním bolo preukázané, že umiestnená bola prevzatá do zdravotníckeho zariadenia z dôvodu porúch správania. S poukazom na takto zistený stav veci, súd dospel k záveru, že umiestnená bola v tomto prípade prevzatá v súlade s § 6 ods. 9 písm. d) zákona č. 576/2004 Z.z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov, pretože v príčinnej súvislosti s ochorením / F 239 Akútne a prechodné psychotické poruchy, bližšie neurčené/, hrozilo vážne zhoršenie zdravotného stavu, ktoré mohlo mať za následok ohrozenie seba a svojho okolia.
Poučenie: Proti tomuto uzneseniu možno podať odvolanie do 15 dní odo dňa jeho doručenia na Mestskom súde Bratislava II. V odvolaní sa má uviesť, ktorému súdu je určené, kto ho podáva, ktorej veci sa týka a čo sleduje proti ktorému rozhodnutiu smeruje, v akom rozsahu sa napáda , v čom sa toto rozhodnutie alebo postup považuje za nesprávny a čoho sa odvolateľ domáha , musí byť podpísané a datované. Odvolanie nemá odkladný účinok.

